Morsø Kommune vil udskifte kommunens 120 biler til el for at imødekomme kommunens grønne omstilling.

I Morsø Kommune trykkes der lidt hårdere på speederen, når det gælder den grønne omstilling. Kommunen skal til en start omlægge hjemmeplejens 75 benzin- og dieselbiler om til el og have tilsvarende med ladestandere i hele kommunen. - Det er en stor og spændende opgave. Det her giver os mulighed for at tage et stort skridt i kommunens grønne omstilling og gøre noget for klimaet. Vi vil gerne på længere sigt udskifte alle kommunens køretøjer til elbiler, men nu starter vi med hjemmeplejen, fortæller borgmester Hans Ejner Bertelsen (V), der forventer, at der går et til to år før samtlige 75 biler er udskiftet. Det haster ikke med biologens bil Bag den ældste bil i kommunen sidder Lene Olesen Jensen, der er biolog. Hun kører i en orange Opel Astra 1,6, som blev indregistreret i år 2000 og har været i kommunen i 16 år. - Den kan tåle nogle tæsk. Den kan blive beskidt – ja, den er solid, siger hun om bilen, der har rundet 350.000 kilometer. Det gør ikke noget for kommune-biologen, at der kommer til at gå noget tid, før hun får en ny bil. - Når man kommer i den her bil ude i landskabet, så ved folk, hvem der kommer – at det er kommunen, der er ude og se på et eller andet. Den er lidt et klenodie på en måde, siger Lene Olesen Jensen. Strømoverskud skal betale fremtiden I 2013 etablerede Morsø Kommune firmaet Morsø Wind A/S, hvor vindmøller leverer strøm til huse på Mors - men også et pænt overskud årligt. Det er netop en del af de opsparede millioner, som nu kan komme ud og arbejde videre for at gøre kommunen endnu mere klimavenlig. Investeringen er på cirka 12,6 millioner kroner, og det er altså forventningen, at det til en start rækker til 75 biler til hjemmeplejen. Astra har flere kilometer i sig Ifølge borgmesteren så kan det også være en af de sidste biler, som bliver udskiftet. - Så passer vi på den, og får de sidste kilometer ud af den, siger Hans Ejner Bertelsen. Ikke nok med at hjemmeplejen får glæde af de nye biler, så håber borgmesteren også, at det grønne initiativ kan smitte af på resten af kommunens indbyggere. - Kommunens skifte til elbiler kan også være med til at inspirere lokale borgere til at gøre det samme og vælge en elbil og derved fremme den grønne dagsorden i endnu større udstrækning, fortæller Hans Ejner Bertelsen. Kommunens udregninger viser en samlet besparelse på 245.250 kilo CO², når de nuværende 75 fossilbiler er udskiftet.